HDZ Sisačko-moslavačke županije pozvao je danas županicu Marinu Lovrić Merzel da da ostavku.

– Time bi pokazala bar malo odgovornosti. Vjerujem da će se braniti time da je na ovo mjesto došla izborima, ali znamo kako je vođena njena skupocjena kampanja i čijim novcem – poručio je Ivo Žinić, povjerenik županijske organizacije HDZ-a, na konferenciji za medije. Poručio je i kako je licemjerno da je njen odgovor na kupnju skupocjenog automobila vlastita sigurnost.

– Koja je to sigurnost koju imaju naši građani koji svakodnevno putuju u Zagreb na posao? Koja je to sigurnost djece koja putuju u škole neasfaltiranim cestama? Jesu li oni manje bitni? Županica kupuje automobil od gotovo pola milijuna kuna, a nema novac za druge projekte poput gradnje nasipa u Svinjičkom. Hoće li županica iz svog automobila dijeliti gumene čizme mještanima kada opet bude poplava? – upitao je Žinić.

Podsjetio je i na to da je HDZ nedavno predao dokumentaciju o njenoj sumnjivoj imovini USKOK-u, DORH-u, od kojih nisu dobili ni informaciju je li istraga pokrenuta, dok se s druge strane Marina Lovrić Merzel hvali kako već zna ishod.